### Beslutning

Godkendt.

### Sagsfremstilling

## Resume og sagens baggrund

Kommunalbestyrelsen har den 24. april og 30. august 2023 besluttet to nye
affaldsordninger, indsamling af tekstilaffald og direkte genbrug på genbrugspladserne. Ordningerne skal indarbejdes i regulativet for erhvervsaffald. På den baggrund fremlægges et forslag til tilrettet regulativ for erhvervsaffald til godkendelse.

## Indstillinger

Chefen for Vej, Ejendom og Affald indstiller, at forslag til ændring af regulativ for erhvervsaffald, gældende fra 1. januar 2024, godkendes i sin helhed og sendes i fire ugers offentlig høring.

## Behandling

Teknik- og Miljøudvalget.

## Sagsfremstilling

Affaldsordninger skal beskrives i et kommunalt regulativ. Det betyder, at det nuværende
regulativ for erhvervsaffald skal tilpasses de nye ordninger. I regulativet er beskrevet,
hvem ordningen omfatter, brug og anvendelse samt anbringelse af beholdere og poser.

Forslag til ændringer af regulativ for erhvervsaffald er vedlagt som Bilag 1.

*Tekstilaffald, regulativets § 18 for kildesorteret genanvendeligt affald*
Bestemmelser vedrørende ordningen for tekstilaffald:

* En tilmeldeordning for indsamling af det tekstilaffald, der ikke længere kan
  genbruges, men som kan genanvendes.

Ordningen vil gælde for de kommunale virksomheder og institutioner, samt erhverv på Sejerø og [adresse].

*Direkte genbrug på genbrugspladserne, regulativets § 11*
Bestemmelser vedrørende ordningen for direkte genbrug:

* Et område på alle genbrugspladser, hvor borgere, frivillige organisationer og
  virksomheder gratis kan give og tage genstande.

*Regulativet i sin helhed*
Der laves en samlet tilpasning i regulativet med redaktionelle ændringer udover bestemmelserne om tekstilaffald og direkte genbrug.

*Offentlig høring inden endelig vedtagelse*
Før en endelig vedtagelse og ikrafttræden skal regulativet i fire ugers offentlig høring. Høringen
vil blive annonceret på kommunens hjemmeside. Eventuelle indkomne bemærkninger vil blive
taget til efterretning og/eller indarbejdet i regulativet. Når høringen er gennemført, vil der blive
lagt en sag om endelig vedtagelse op til Kommunalbestyrelsen.

## Økonomiske konsekvenser

Der er ingen økonomiske konsekvenser.